REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/169-17

12. septembar 2017. godine

B e o g r a d

Z A P I S N I K

18. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 11. SEPTEMBRA 2017. GODINE

Sednica je počela u 11,00 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Veroljub Matić, Žarko Bogatinović, Milija Miletić, Radovan Jančić, Marjana Maraš, Miroslav Aleksić, Nada Lazić, Milorad Mirčić i prof. dr Miladin Ševarlić, kao i Ognjen Pantović (zamenik Tijane Davidovac), Radoslav Cokić (zamenik Marka Gavrilovića), Vladimir Đurić (zamenik Nenada Božića) i Dragan Jovanović, zamenici članova Odbora.

 Sednici nisu prisustvovali članovi Odbora: Tijana Davidovac, Marko Gavrilović, Arpad Fremond, Goran Ješić i Nenad Božić.

Sednici su prisustvovali predstavnici Ministarstva poljoprivrede, šumarstva i vodoprivrede: Velimir Stanojević, državni sekretar, Emina Milakara, direktor Uprave za veterinu i Boban Đurić, Uprava za veterinu kao i predstavnici sredstava javnog informisanja.

Odbor je jednoglasno usvojio sledeći

**D n e v n i r e d**

1. Razmatranje Informacije o radu Ministarstva nadležnog za poslove poljoprivrede, za drugi kvartal 2017. godine;

 2. Razno.

Pre prelaska na razmatranje prve tačke dnevnog reda usvojeni su zapisnici 14, 15, 16. i 17. sednice Odbora, koje su održane 5. i 28. jula, 24. i 28. avgusta 2017. godine, u tekstu u kome su i predloženi. (10 za, 1 nije glasao).

Prva tačka dnevnog reda **- Razmatranje Informacije o radu Ministarstva nadležnog za poslove poljoprivrede, za drugi kvartal 2017. godine**

U uvodnim napomenama, Velimir Stanojević obrazlažući Informaciju o radu istakao je da su u izveštajnom periodu usvojene četiri uredbe i 31 pravilnik, od kojih se najviše pravilnika odnosi na sprovođenje Uredbe o raspodeli podsticaja u poljoprivredi i ruralnom razvoju, tj. pravilnici za izgradnju i opremanje objekata, za mlade poljoprivrednike, organsku proizvodnju, o upisu u Registar poljoprivrednih gazdinstava, itd. U oblasti međunarodne saradnje, ostvarena je i značajna bilateralna saradnja sa Narodnom Republikom Kinom, sa kojom je potpisano četiri bilateralna sporazuma, dva bilateralna sporazuma potpisana su sa Švajcarskom Konfederacijom i jedan bilateralni sporazum sa Bosnom i Hercegovinom o upravljanju slivom reke Drine. Kada je reč o Pregovaračkom poglavlju 13 - ribarstvo, usaglašen je drugi nacrt pregovaračke pozicije, a u vezi sa primenom SSP-a, akcenat je stavljen na uspostavljanje administrativnih kapaciteta u vezi sa IPARD fondovima i uspostavljanje Nacionalne referentne laboratorije. Ministarstvo je u izveštajnom periodu uzelo učešće i na sajmu poljoprivrede u Novom Sadu, gde je u okviru sajma organizovan niz seminara, okruglih stolova i konferencija na bilateralnom nivou. Rezultat sporazuma sa Narodnom Republikom Kinom je dobijanje dozvole za izvoz jagnjećeg mesa za klanicu Đurđević, dok je sedam klanica u postupku akreditacije. Objavljena je i „Zelena knjiga“ za 2016. godinu, a u saradnji sa italijanskom kompanijom Ferero, u narednom periodu se očekuje podizanje novih 10.000 hektara zasada lešnika na malim i srednjim gazdinstvima. Takođe se očekuje objavljivanje konkursa za izbor institucija koje će u naredne tri godine raditi na rejonizaciji voćarske proizvodnje u Srbiji. U izveštajnom periodu doneto je 22.500 rešenja i isplaćeno oko 6,5 milijardi dinara za podsticaje poljoprivrednim proizvođačima. Po njegovim rečima, Ministarstvo - Uprava za poljoprivredno zemljište potpisala je ugovor sa 67 lokalne samouprave oko rekonstrukcije i izgradnje atarskih puteva na teritoriji Republike Srbije. U planu je da se obnovi 860 kilometara atarskih puteva, dok bi učešće Ministarstva u ovim radovima iznosilo 250 miliona dinara. Što se tiče obnove mehanizacije, postoje dva Pravilnika, o podsticajima za investicije u fizičku imovinu poljoprivrednog gazdinstva za nabavku novog traktora i o podsticajima za investicije u fizičku imovinu poljoprivrednog gazdinstva za nabavku novih mašina, opreme i kvalitetnih priplodnih grla za unapređenje primarne poljoprivredne proizvodnje. Podneto je preko 2.000 zahteva za traktore snage do 100 kW za voćarsko-vinogradarsko-povrtarsku proizvodnju. Takođe, od 23. novembra kreće i završna revizija za IPARD program.

 Emina Milakara istakla je da se u okviru nacionalnog monitoringa rezidua od ove godine radi i kontrola na aflatoksin, gde je ispitano 69 uzoraka mleka i 30 uzoraka stočne hrane i da su rezultati na nivou evropskog kvaliteta. Ona je istakla da dozvoljena količina aflatoksina u mleku iznosi 0,25 mikrograma po kilogramu na osnovu Pravilnika o maksimalno dozvoljenim količinama ostataka sredstava za zaštitu bilja u hrani i hrani za životinje i o hrani i hrani za životinje za koju se utvrđuju maksimalno dozvoljene količine ostataka sredstava za zaštitu bilja.

Marijan Rističević istakao je da se očekuje da zbog suše ove godine bude povećan sadržaj aflatoksina u kukuruzu i da treba na vreme upozoriti stočare na ovaj problem. Po njegovim rečima, potrebno da se usklade dva pravilnika vezano za aflatoksin: o merenju u mleku i o merenju u stočnoj hrani. Takođe, naglasio jeda za uvoz mleka u Srbiju važi evropski standard.

U diskusiji su učestvovali narodni poslanici: Marijan Rističević, Milija Miletić, prof. dr Miladin Ševarlić, Milorad Mirčić, Vladimir Đurić, Veroljub Matić i Nada Lazić.

Odbor je većinom glasova (10 za, 1 uzdržan, 3 nije glasalo), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

 I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva nadležnog za poslove poljoprivrede, za drugi kvartal 2017. godine i odlučio da je prihvati.

Nakon rasprave o tački dnevnog reda, Odbor je većinom glasova (10 za, 3 nije glasalo) doneo sledeći

 Z a k lj u č a k

Odbor je zatražio da Uprava za zaštitu bilja dostavi Informaciju o radu za period od 3. juna 2016. godine do dana dostavljanja Informacije radi razmatranja na sednici Odbora.

Druga tačka dnevnog reda - **Razno**

Pod tačkom Razno, nije bilo prijavljenih za raspravu.

Pošto drugih pitanja i predloga nije bilo, sednica je zaključena u 13,00 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević